CELEX: 32020R1176
Language: el
Date: 2020-08-07 00:00:00
Title: Εκτελεστικός κανονισμός (ΕΕ) 2020/1176 της Επιτροπής της 7ης Αυγούστου 2020 για την τροποποίηση του εκτελεστικού κανονισμού (ΕΕ) 2019/1387 όσον αφορά τη μετάθεση των ημερομηνιών εφαρμογής ορισμένων μέτρων στο πλαίσιο της πανδημίας COVID-19 (Κείμενο που παρουσιάζει ενδιαφέρον για τον ΕΟΧ)

10.8.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 259/10
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/1176 ΤΗΣ ΕΠΙΤΡΟΠΗΣ
         της 7ης Αυγούστου 2020
         για την τροποποίηση του εκτελεστικού κανονισμού (ΕΕ) 2019/1387 όσον αφορά τη μετάθεση των ημερομηνιών εφαρμογής ορισμένων μέτρων στο πλαίσιο της πανδημίας COVID-19
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/1139 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση κοινών κανόνων στον τομέα της πολιτικής αεροπορίας και την ίδρυση του Οργανισμού της Ευρωπαϊκής Ένωσης για την Ασφάλεια της Αεροπορίας, και για την τροποποίηση των κανονισμών (ΕΚ) αριθ. 2111/2005, (ΕΚ) αριθ. 1008/2008, (ΕΕ) αριθ. 996/2010, (ΕΕ) αριθ. 376/2014 και των οδηγιών 2014/30/ΕΕ και 2014/53/ΕΕ του Ευρωπαϊκού Κοινοβουλίου και του Συμβουλίου, καθώς και για την κατάργηση των κανονισμών (ΕΚ) αριθ. 552/2004 και (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου και του κανονισμού (ΕΟΚ) αριθ. 3922/91 του Συμβουλίου (1), και ιδίως το άρθρο 31,
         Εκτιμώντας τα ακόλουθα:
         
                     (1)
                  
                  
                     Τα μέτρα που θεσπίστηκαν για την ανάσχεση της πανδημίας COVID-19 παρεμποδίζουν σοβαρά την ικανότητα των κρατών μελών και του κλάδου της πολιτικής αεροπορίας να προετοιμαστούν για την εφαρμογή μιας σειράς εκτελεστικών κανονισμών που εκδόθηκαν πρόσφατα στον τομέα της ασφάλειας της αεροπορίας.
                  
               
                     (2)
                  
                  
                     Τα περιοριστικά μέτρα και η εξέλιξη των συνθηκών εργασίας και η διαθεσιμότητα των εργαζομένων, σε συνδυασμό με τον πρόσθετο φόρτο εργασίας που απαιτείται για τη διαχείριση των σημαντικών αρνητικών συνεπειών της πανδημίας COVID-19 για όλους τους ενδιαφερομένους, εμποδίζουν τις προετοιμασίες για την εφαρμογή των εν λόγω εκτελεστικών κανονισμών.
                  
               
                     (3)
                  
                  
                     Ο εκτελεστικός κανονισμός (ΕΕ) 2019/1387 της Επιτροπής (2) καθορίζει νέα πρότυπα για τον υπολογισμό των επιδόσεων προσγείωσης αεροσκαφών, που εφαρμόζονται από τις 5 Νοεμβρίου 2020. Προκειμένου η εφαρμογή των εν λόγω προτύπων να μην παρεμποδίσει την αδιάλειπτη διαδικασία επανέναρξης των πτήσεων στο πλαίσιο της ανάκαμψης από την πανδημία COVID-19 λόγω πρόσθετων επιχειρησιακών απαιτήσεων, η εφαρμογή τους θα πρέπει να αναβληθεί, προκειμένου να δοθεί στις αρμόδιες αρχές και στα ενδιαφερόμενα μέρη η δυνατότητα να προετοιμαστούν για την εφαρμογή τους.
                  
               
                     (4)
                  
                  
                     Ο Οργανισμός της Ευρωπαϊκής Ένωσης για την Ασφάλεια της Αεροπορίας έχει επιβεβαιώσει στην Επιτροπή ότι η αναβολή της εφαρμογής των διατάξεων που αναφέρονται στην αιτιολογική σκέψη 3 για περιορισμένο χρονικό διάστημα είναι δυνατή χωρίς να έχει αρνητικές επιπτώσεις στην ασφάλεια της αεροπορίας, καθώς οι κανόνες αυτοί περιλαμβάνουν τεχνικές ελαφρύνσεις για τον κλάδο που εφαρμόζονται καλύτερα σε ένα κανονικό επιχειρησιακό περιβάλλον.
                  
               
                     (5)
                  
                  
                     Ο παρών κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης, προκειμένου να παρασχεθεί άμεση ανακούφιση στις εθνικές αρχές και σε όλα τα ενδιαφερόμενα μέρη κατά τη διάρκεια της πανδημίας COVID-19 και για να μπορέσουν να προσαρμόσουν τον σχεδιασμό τους ώστε να προετοιμαστούν για την αναβληθείσα εφαρμογή των εν λόγω διατάξεων.
                  
               
                     (6)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 127 του κανονισμού (ΕΕ) 2018/1139,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο άρθρο 2 τρίτο εδάφιο του εκτελεστικού κανονισμού (ΕΕ) αριθ. 2019/1387, η ημερομηνία «5η Νοεμβρίου 2020» αντικαθίσταται από την ημερομηνία «12η Αυγούστου 2021».
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 7 Αυγούστου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 212 της 22.8.2018, σ. 1.
         
            (2)  Εκτελεστικός κανονισμός (ΕΕ) 2019/1387 της Επιτροπής, της 1ης Αυγούστου 2019, για την τροποποίηση του κανονισμού (ΕΕ) αριθ. 965/2012 όσον αφορά τις απαιτήσεις για τους υπολογισμούς των επιδόσεων προσγείωσης αεροπλάνου, τα πρότυπα αξιολόγησης των συνθηκών στην επιφάνεια του διαδρόμου, την επικαιροποίηση ορισμένου είδους εξοπλισμού και των απαιτήσεων ασφάλειας αεροσκαφών, καθώς και τις λειτουργίες αεροσκαφών χωρίς την κατοχή έγκρισης πτητικών λειτουργιών μεγάλων αποστάσεων (ΕΕ L 229 της 5.9.2019, σ. 1).